একটু বিশ্রাম নিয়েই পাশের এক হোটেলে রাতের খাবার খেতে গেলাম। ঘুম প্রয়োজন। সারা শরীরে ব্যথা। পরের দিন পোখারা দেখার উত্তেজনা। হোটেল ফেওয়া হলিডে ইন-এর দোতলার একটা ব্যালকনিসহ রুমে আমাদের আরামের ঘুম শেষে ভোর হলো। পোখারা হচ্ছে সমতল একটা জায়গা চারপাশ উঁচু পাহাড়ে ঘেরা বলে কাঠমান্ডুর চেয়েও এখানে গরম বেশি। বিদ্যুৎ সরবরাহের অবস্থাও করুণ। ফ্যান প্রায় চলেই না বলতে গেলে। ভোর হতেই ফ্রেশ হয়ে হোটেলেই আলু পরোটা খেয়ে আমরা লেকের দিকে গেলাম। লেক হাঁটা পথ। দুধারে হোটেল। রাস্তাটাও বিচে যাবার মতো। পুরী ভ্রমণে ঠিক এরকম একটা রাস্তা পেরিয়েই আমরা সমুদ্রে যেতাম।